section_heading: Prvi svjetski rat
paragraph_text: U prosincu 1914. dobiva zapovjedništvo nad XXIII. pričuvnim korpusom zamijenivši oboljelog Georga von Kleista. Navedeni korpus nalazio se na Zapadnom bojištu, te zapovijedajući istim u proljeće 1915. sudjeluje u Drugoj bitci kod Ypresa u kojoj po prvi puta na Zapadnom bojištu koristi bojne otrove. U ljeto 1916. korpus se nalazi u sastavu 2. armije u sklopu koje sudjeluje u Bitci na Sommi. Za uspješno zapovijedanje Kathen je 28. kolovoza 1916. odlikovan orednom Pour le Mérite. U proljeće 1917. korpus je premješten u Champagnu da bi u ljeto te iste godine Kathen sa XXIII. pričuvnim korpusom bio raspoređen na Istočno bojište. Na istome sudjeluje u zauzimanju Tarnopola, nakon čega u rujnu 1917. sudjeluje u Bitci kod Rige. Potom sudjeluje u Operaciji Albion kojom su njemačke snage uz pomoć mornarice zauzele baltičke otoke Ösel, Dagö i Moon.